Xander en regspan ‘op goeie voet uitmekaar’Xander Bylsma in die beskuldigdebank (15 Maart 2019). Foto: Mariné Lourens Die moordbeskuldigde Xander Bylsma (20) en sy regspan is “op ŉ goeie voet uitmekaar”. Bylsma se verhoor het Maandag hervat en sy regsverteenwoordigers het Woensdag aan die saak onttrek. Bylsma word van die moord op sy eksmeisie, Sharnelle Hough (17,) en haar boesemvriendin, Marna Engelbrecht (16), aangekla. Adriaan Janse van Rensburg, Bylsma se prokureur, het aan Maroela Media bevestig dat hy en sy kollega, adv. Niven Rai, hulle aan die saak onttrek het, maar sê daar is geen kwade gevoelens tussen hulle en Bylsma nie. “Aangesien die saak teen mnr. Bylsma steeds hangend is, kan ek ongelukkig nie uitbrei oor die rede hoekom ons onttrek het nie. Daar was ŉ vertrouensbreuk en ons kon dus nie voortgaan nie,” het Janse van Rensburg gesê. Bylsma het vandeesweek in die hooggeregshof in Mmabatho getuig. Dit is die tweede regspan van Bylsma wat aan die saak onttrek. Bylsma se eerste prokureur het ook vroeër vanjaar onttrek weens ŉ vertrouensbreuk en sy eerste advokaat, Ferdie van Heerden, het hom al verlede jaar aan die saak onttrek. Volgens Janse van Rensburg sal die saak teen Bylsma op 29 Julie hervat wanneer hy kans gehad het om ŉ nuwe regspan aan te stel. “Hy is steeds onder eed maar die regter het beveel dat hy met sy nuwe regspan mag konsulteer. Die saak sal net voortgaan [met die] binneverhoor – dit hoef darem nie van voor af te begin nie,” het hy gesê. Adv. Niven Rai, Xander Bylsma se regsverteenwoordiger, het van die saak onttrek (15 Maart 2019). Foto: Mariné Lourens Sharnelle en Marna se liggame is op 26 Mei verlede jaar in hul koshuis by Hoërskool Stella in die Noordwes-dorpie aangetref. Sharnelle se liggaam het aan ŉ nylontou aan ŉ trapreling gehang, terwyl Marna se liggaam met ŉ handsakband om haar nek in die badkamer aangetref is. Albei is verwurg. Bylsma is ure daarna in hegtenis geneem nadat Chris Saunders, ŉ private speurder, hom na die polisiestasie op Vryburg geneem het. ŉ Binneverhoor is tans aan die gang om te bepaal of ŉ bekentenis wat Bylsma in die bakkie op pad na die polisiestasie aan Saunders gemaak het, wat ook op band vasgevang is, as bewysstuk toegelaat mag word. Bylsma voer aan dat Saunders hom gedreig het om dié bekentenis af te lê en hom voorgesê het wat om te sê. Saunders ontken dit. Maroela Media het vroeër berig Bylsma se stem kan op die bandopname gehoor word waar hy aan Saunders sê Marna het die betrokke aand eerste gesterf, maar dat hy daarna nog wou probeer om dinge tussen hom en Sharnelle uit te praat. In die bandopname verduidelik Bylsma hoe hy die nylontou om Sharnelle se nek gebind en haar by die trapreling laat afsak het. “Ek het ŉ knoop gemaak om die trappe se ding. Toe ryg ek die tou deur en toe sit ek die tou om haar nek. Toe stamp ek haar af,” sê Bylsma in die bandopname. Later beweer hy egter Sharnelle wou nie meer lewe nie. Die saak word deur regter Ronald Hendricks aangehoor. Adv. Johan Smit SC kla aan. Lees alle vorige berigte oor die Hoërskool Stella op Maroela Media.